# 4. Para o reto superar, cómpre traballar

## Glosario

## Depurada

Definición:

  Nun programa, dise dunha versión na que se detectaron erros e se corrixiron. No futuro poderían aparecer novos fallos que precisasen de máis depuración.

Exemplo:

  O teu compañeiro de grupo depurou o teu código e agora o programa funciona ben.

## Feedback

Definición:

  En galego, retroalimentación. Adoita utilizarse en inglés para indicar un comentario ou avaliación dun proceso ou actividade, feito por alguén alleo ao grupo de traballo e que ten coma obxectivo corrixir os seus erros ou melloralo.

Exemplo:

  Grazas ao feedback do profe puidemos mellorar o noso programa.

# Programando e xogando fuches avanzando

Ao longo das fases anteriores fuches dando pasos cara ao reto:

- Na fase 1 decatácheste do papel da programación nos xogos e descubriches o misterio do Sensa6.
- Na fase 2 repasaches os bloques principais de programación e practicaches coas controladoras nas que programarás a aplicación para o xogo.
- Na fase 3 traballaches con novos elementos de programación (variables e datos estruturados) e xa viches exemplos que podes empregar no Sensa6.

Agora chega o momento de poñer mans á obra: colaborar no deseño das probas do xogo.

Pero, en que consistirá exactamente o teu traballo? Segue lendo!

## Lectura facilitada

Nas fases anteriores fuches avanzando cara ao reto.

- Na fase 1 coñeciches a relación entre a programación e os xogos.
- Na fase 1 tamén descubriches o misterio do Sensa6.
- Na fase 2 repasaches os bloques principais de programación.
- Na fase 3 traballaches con variables e datos estruturados.

Agora toca colaborar no deseño das probas do xogo Sensa6.

Segue lendo para saber cal será o teu traballo.

## Audio

audio/mpeg

# O reto

A clase vai completar o xogo de mesa Sensa6. O taboleiro está formado por varias ramas con casas e, en cada casa, o xogador terá que superar unha proba.

Cada proba realizarase empregando unha controladora programada previamente (Adafruit PCE ou micro:bit). Cando un xogador caia nunha casa, terá que executar a proba correspondente.

O reto do voso grupo será deseñar e programar unha aplicación para a vosa controladora. Esa aplicación deberá incluír todas as probas correspondentes ás casas dunha das ramas do taboleiro, de maneira que cada casa teña a súa propia proba.

## Lectura facilitada

A clase vai completar o xogo Sensa6.

O taboleiro ten varias ramas.

Cada rama ten varias casas.

En cada casa hai unha proba.

Cando un xogador cae nunha casa, ten que facer a proba.

O reto do grupo é deseñar e programar unha aplicación.

Esa aplicación cargarase nunha controladora.

A aplicación debe incluír todas as probas dunha rama do taboleiro.

A continuación, tes o taboleiro do Sensa6:

## Audio

audio/mpeg

# Que versión da aplicación publicarás?

Os programas, as aplicacións e os videoxogos non se publican directamente na súa versión definitiva. Normalmente publícanse primeiro versións incompletas ou con erros para que as persoas usuarias iniciais (chamadas testers) poidan revisalas e comentalas. A partir desas probas, os programas vanse mellorando ata chegar á versión final, que non sempre está completamente libre de erros (chamados bugs en programación).

O profesorado vai empregar a terminoloxía asociada ás versións dos programas para avaliar o voso traballo. Podes velo máis abaixo, na rúbrica do reto.

- Versión alpha: unha versión insuficiente, con moitos erros.
- Versión beta: unha versión aceptable para difundir, pero que aínda pode ter erros.
- Release candidate ou RC (versión candidata): unha versión xa bastante depurada, candidata a converterse na versión final.
- Stable version (versión estable): unha versión que pode darse por boa e estable, aínda que non perfecta.

## Lectura facilitada

Os programas e os videoxogos non saen perfectos desde o principio.

Primeiro publícanse versións con erros ou incompletas.

Algunhas persoas proban esas versións.

Esas persoas chámanse testers.

Coas súas probas, o programa vai mellorando.

Os erros tamén se chaman bugs.

O profesorado usará os seguintes nomes para avaliar o voso traballo.

- Versión alpha: ten moitos erros.
- Versión beta: xa se pode probar, pero pode ter erros.
- Release Candidate: xa está bastante mellorada e pode chegar a ser a versión final.
- Stable version: é unha versión boa e estable.

## Audio

audio/mpeg

# Rúbrica: Versión do programa

A continuación tedes a rúbrica de avaliación do reto. Prestade atención aos diferentes criterios para axustarvos ben aos requisitos solicitados á hora de publicar a vosa aplicación.

Rúbrica de avaliación dos programas do reto
| "Stable version" | "Release candidate" | "Versión beta" | "Versión alpha"
--- | --- | --- | --- | ---
Lóxica e algoritmos | Código optimizado. Uso avanzado de variables ou listas. (2) | Lóxica sólida. Uso correcto de bucles e condicionais. (1,5) | Funciona, pero ten "bugs" (erros). Estrutura de bloques pouco eficiente. (0,75) | O código rompe (falla) ou non cumpre a función. Lóxica moi desordenada. (0)
Interacción coa controladora | Interacción avanzada: uso dos sensores e actuadores con precisión total. (2) | Interacción correcta: aínda que un ou dous sensores non funcionen con precisión total, o programa responde ben. (1,5) | Resposta básica: acende luces ou soa pero de xeito moi simple ou con pouca precisión. (0,75) | Non recoñece algúns dos sensores ou os actuadores non responden. (0)
UX (Interface de usuario) | Experiencia de "App" real. "Feedback" visual/sonoro claro e estético. (2) | Interface intuitiva. Os NeoPíxeles, a pantalla LED ou o son guían ben a persoa usuaria. (1,5) | Interface rudimentaria. Hai que adiviñar que botón premer ou que facer. (0,75) | A persoa usuaria non sabe como interactuar coa placa. Sen "feedback". (0)
Documentación e orde | Documentación técnica impecable. Código modular (bloques personalizados). (2) | Código limpo e ben comentado. Organizado por funcións. (1,5) | Programas agrupados, pero sen etiquetas (comentarios) que faciliten a lectura. (0,75) | Bloques espallados sen orde. Sen comentarios nin explicacións. (0)
Traballo en equipo | Equipo de desenvolvemento de alto rendemento. Resolución autónoma sen apoio docente. (2) | Colaboración eficaz. Todas as persoas entenden como funciona o código fonte. (1,5) | Reparto de tarefas, pero falta comunicación técnica entre os membros. (0,75) | Sen coordinación. O desenvolvemento foi individual e desintegrado. (0)

Elaboración propia (proxecto cREAgal). Rúbrica de avaliación dos programas do reto (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)